khistorydata/jeongjo-sjw-relations huggingface dataset:
정조 17년 · 목
藥房都提調洪樂性提調洪良浩副提調洪義榮啓言湯劑連日進御之後症候諸節蓋有差勝之效乎請率諸醫入診議定繼進當否批以差勝後一樣不必入侍而都提調則再昨旣命勿爲入來今日又何入來乎此爲酬應之一端後日次又若入來則問候勿爲之○內醫院啓言御藥事體何等嚴重而浮萍草絡石不以眞品採取以至煎入於洗藥中誠極驚悚請當該掌務官方禹疇高景殷入直下番醫官崔遠基爲先汰去其罪狀令該府拿問處之批以崔遠基奚責分揀方禹疇亦爲分揀高景殷如果眞有不察之罪依單記施行容有可恕之端爲先嚴飭而汰去則分揀汰去三鍼醫亦爲分揀今則幾皆差復惟是自鬢至頷諸處少陽經分野數枚微核雖不堅硬而橫亘相引按之則如棗大如銀杏晝則稍歇夜必浮大此非痰核亦非膛核其消散之方問于諸醫以啓切勿如前隨衆書納必有眞知的識一試卽差之所見然後書入若試之有效當另施重賞矣○又啓言議藥同參洪勉讓依下敎汰去批以特敎議藥之下事當盡其所見以對而以如許冷水不成說之茶飮出方以進者極爲駭然聞周命新之言洪勉讓卞觀海之所同議云觀海則屢被嚴敎近於已甚今番則參酌只以洪勉讓處分矣更思命新之默不可否於出方之時者雖是渠常時本色駭然則同矣命新姑不逐勉讓亦爲分揀○敎曰進御淸肺湯自今日停止升麻胃風湯本方中甘草減一錢一貼煎入
정조 17년 · 강
削觀象監前提調徐有防職
정조 17년 · 목
政院啓言卽見觀象監草記則命課學兼敎授初不取才直爲書出兼敎授之取才差出旣載於再昨年節目則實是金石不易之典自上提飭前後諄複該監提擧亦以遵守節目之意前席陳遠非止一再而今及違例書出者大是顚錯往復之際任官輩之不善擧行以致定式之違越尤極駭然行公提調之無一言提醒亦涉寒心請當該任官令攸司從重科治前提調徐有防時任提調沈頤之重勘敎以選擇天時卽亦敬授之一端所謂命課學專忽勸課莫重推擇苟且特甚年前大加釐正著爲金石之典其時二提擧以閣臣兼管校正之任其所遵行當倍他人而啓下節目之久而後違越猶不敢乃爾新式之後初當幺麼敎授之差出一事乃敢捨新從舊者寧有如許國綱乎聞其事實雖因任官之掩置節目而然云身爲提擧且知本事則默無一言提醒使十行辭敎一部關和歸於笆籬邊物位躋正卿出入邇班者擧行如此任官輩作奸何論乎其事雖微所關非細前提調徐有防施以削職之典以若規模似不難知而旣云任官之所爲提調沈頤之勢當勿論矣蟣蝨任官何必請罪領事聞欲嚴治此一款勿論
정조 17년 · 강
命進御升麻胃風湯一貼依前方煎入
정조 17년 · 강
命水原馬兵改稱壯別隊就濟州別卜定及附近牧場中分給軍馬
정조 17년 · 목
壯勇營啓言水原旣兼壯勇外營馬步軍兵之制當爲釐正步軍哨數從當磨鍊而馬兵則旣有別驍士三哨又有馬兵四哨未免太多難以精抄限折半減額作爲二哨而二哨則降保事曾與諸將臣相議仰稟矣見今該府逃故方張擧行不可不趁今決定馬兵仍以二哨定制而伏聞本府馬兵前以武學稱號鄕品將校竝爲充補中年以來以閑丁充額遂稱馬兵人皆厭避漸不成樣今旣陞爲外營則馬兵之制亦宜復舊而武學之稱不必仍用此後則稱以壯別隊待以武列將校前銜及出身閑散中另加抄擇成節目擧行之意請分付該府而新定之類難責立馬請今年濟州別卜定馬中限一百四五十匹分給而不足之數附近牧場中充數覓給允之
정조 17년 · 강
勘處時囚成彥檝洪采疇
정조 17년 · 목
義禁府啓言康津前縣監成彥檝原時以爲奉職無狀觸事昏憒至有繡啓論勘之擧而第其論列諸條或有事實相左者玆敢仰暴矣實戶受還甚小事留庫外應分條不過爲一萬四千四百餘石而稅米添補及民間種糧以此分排元無絕巡之弊飢民付賑無實事留庫舊穀及歉年捧糴或不能盡爲精實而飢口升斗之賑不可不十分致精故逐石簸揚每石縮恰爲三斗餘十一巡簸揚欠縮至於七百六十九石之多請依丙申年簸揚縮會減例施行之意稟報營門而論題不許故不得已自備充納計料賑穀一款盡心看檢其所精實自謂不下於隣邑而繡啓論列如此卞暴無地捧還分還事捧納之時例除色落則分給之穀不滿初納勢所必至而豈有捧以十六斗給以六七斗之理乎前秋捧糴時十分申飭使之精量今春分給時逐等看檢或有石內不足者則一一稱斛以給雇馬租事本縣舊例自鄕中定出鄕有司二員視一年需用多寡排定雇租當納之數初非邑倅之所預知而至於昨年則誕報廟追配時所費及濟州牧使補外行候風時三次出站九日支供所費甚多而雇馬廢棄代立之數適又過多其所需用比常年爲多故每結十斗五升收捧而元無十三斗加捧之事若果前捧七八斗而今捧十三斗則過濫之數當爲一千二百餘石奚但至於六百餘石乎張益福勸分錢事初請以錢代納而不爲許施矣及其賑穀垂乏稅錢方急無論錢租民願政緊故不得已許納二千六百兩錢以每石一兩三錢從民願出給以爲待秋備納之地而還穀二千石貸給賑廳以爲繼等分賑以此爲罪則實所甘心稅穀捧納事本邑稅船四隻三月初已爲齊到營關催促急於星火而歉歲稅穀有難齊捧斗斛之米隨備隨納而纔捧數石米則各船人爭執分載隨捧隨載卽卽裝發何暇捧價料賑乎末船裝發時民間未捧尙爲四百餘石而捧米之難便同弩末不得已從民願每石價十兩許令代納以貿松商貿賑之米趁期裝發而代錢旣不得一時齊捧故米價隨捧隨給貿米裝發在四月念間而五月旬前已盡給價在松商亦無稱冤之端自備穀補賑事若干官用耗條及官廳應上下之穀合爲四百十八石故以此移來分賑本非擅出應留之穀結役米事自官定價後下吏不無如干加徵之弊云故嚴査徵出其數爲九十兩以此還給民間則不無有名無實之慮故以補秋等上納蔈古價當捧之數書員金兌允之養戶再徵事摘發嚴治與受同罪而若使渠隨事明核初豈有是事此實渠罪還斗大小事到任以後元無如此之事果或有之渠雖昏劣身爲官長豈有知而不禁之理乎此亦實所冤枉虛留事張益福勸分條及分賑時簸揚欠縮者雖已拮據充納而未充納之前自歸於虛留之科此亦莫非渠罪決訟無主見事以渠昏庸其所決折未快民情則人言之來實所甘心上項諸條莫非渠矇然溺職之罪云請議處允之又啓言樂安前郡守洪采疇原情以爲繡啓中倉庫空虛云者本郡穀總云還與各營所管盡分條米合爲一萬五百九十三石而除昨年停退一千九十四石及各樣例下一百四十五石零今春分給七千九十八石零則實留庫米二千二百五十五石零內興陽移轉七百石及蛇渡移轉五百石因營關爭難不得竟爲出給二百三石零以分俵穀用於賑資見今遺儲之數爲八百五十二石零租太麰合爲八千三百七十五石零內停退與因營關補賑麰二百石及還分條則實留庫爲一千一百八十七石零大抵留庫穀簿此前減少繡衣所論民食艱乏者指謂此事也吏逋則辛亥冬赴任之後所査發米爲七百石或囚或杖各別嚴督至壬子春漸次所捧合爲五百四十石旋値大歉實無準捧之勢卽今未捧尙餘一百六十石則威令不行吏逋難徵之目實所甘心云請議處敎以考律區別功議以草記勘放又啓言成彥檝觀其爰辭實戶受還之甚少飢民付賑之無實糶糴時濫縮懸殊捧稅錢委吏料販等事雖爲發明而以已遲晩者言之勸分錢之立本民間先用還穀爲二千石擅貸之數亦爲四百餘石則論其罪犯已在那移之科請以此照律敎以無論用於公私立本之罪渠亦不得發明以草記勘放而區別功議減等又啓言成彥檝依律文功減一等杖一百收贖告身盡行追奪忠淸道公州牧敬天驛徒三年定配洪采疇功減一等告身盡行追奪黃海道鳳山郡劍水驛徒二年半定配允之敎以洪采疇則弊邑非其人豈渠之罪況憑公貸糴罪雖難赦如渠庸殘豈足懲他奪告身可也
정조 17년 · 강
命露梁行宮小次以十五日修葺
정조 17년 · 목
舟橋司啓言露梁行宮小次修葺日時今十五日卯時爲吉云臣文淳率都廳李鴻運別看後丁遇泰當日出注始役
정조 17년 · 목
因本營射會連六巡全布別單有是命
정조 17년 · 강
汰巡將洪鏶仍命該府拿勘
정조 17년 · 목
兵曹啓言巡將洪鏶其洞內民人處稱有債物之可捧結縛捉致拘囚於巡廳現發行査之後始爲放送係是法外亦極駭妄請爲先汰去令該府拿問重勘允之
정조 17년 · 목
初虧東南二更一點食甚正南三更二點復圓西南四更三點
정조 17년 · 강
命金海幼學孫亮大軍威幼學司空鉉五將等職待窠調用咸陽幼學河漢成卽階帖成給
정조 17년 · 목
吏曹啓言嶺南私賑人中金海幼學孫亮大軍威幼學司空鉉咸陽幼學河漢成等處詳問其地閥兼問其所願馳報事移關矣慶尙監司趙鎭宅回移內孫亮大不過土班別無地閥司空鉉時帶鄕任而母犯公賤纔已贖身河漢成故相臣河崙十一代孫故參議活七代孫俱是饒居之人歉歲救急實出恤窮豈有一分干恩之心爲言云孫亮大司空鉉願納各穀俱過千石似當施以加資之典請上裁河漢成願納租六百餘石旣是士人不可以富民願納一例請賞請卽階帖成給允之敎曰幼學孫亮大司空鉉之無一分干恩之心私賑千石其心良嘉五衛忠壯忠翊將中待窠卽爲調用事分付兵曹
정조 17년 · 강
命五衛將姜重齊改差仍命新除老人中筋力難强者草記改差欲供職者切勿勒遞
정조 17년 · 목
兵曹啓言卽見黃海監司李祖承狀啓則新除授五衛將安岳居姜重齊衰病沈綿作行無路云請改差允之敎曰日熱如此今番新除中年老人問其筋力如有難强者草記改差欲爲强爲供職者切勿勒遞務從便當
정조 17년 · 강
有政吏曹判書李文源參判丁範祖進
정조 17년 · 목
以李遇濟爲司諫金熙采爲副校理
정조 17년 · 강
命廟堂今日雨澤形止關問諸道道臣以聞
정조 17년 · 목
敎曰再昨夜甘澍海西則均霑漢南則不足云而今日之霶霈須臾已近盈寸海西漢南之所得比再昨果如何而兩日沛然之喜三南俱得同然乎令廟堂關問各該道伯以聞
정조 17년 · 강
命特送倭身死賻物依萊伯狀請施行
정조 17년 · 목
東萊府使尹弼秉狀啓以爲一特送使正官倭平矩寬去月二十五日設行茶禮呈納書契後今已身死泝考臣府上謄錄則自前以來元無年例送使倭身死之例雍正甲辰乾隆壬申等年有裁判差倭茶禮後身死之例而所供料米太雜物自身死翌日減除而該曹回書贈物循例入給賻物則射軍木十五匹倭料餘米七石壯紙十卷油芚二番等物令本道題給矣今此一特送使倭支供減除宴禮以封進押物倭代行等節依前擧行而至於賻物一款旣無前例有難輕議而裁判與特送自是一例接待之倭則其所慰恤之道宜無異同似當以裁判例題給而事係創行請令該曹稟旨分付敎以依狀請施行事回諭
정조 17년 · 목
自十一日至十五日中部涉疑疾二十五名出幕郊外東部無西部涉疑疾七十五名內方痛三名向差二十五名已差三十九名已差還入八名出幕三十三處南部涉疑疾八百十一名內方痛一百六十八名向差三百六十七名已差二百名已差還入七十五名死亡一名出幕一百七十六處北部涉疑疾二百七十六名內方痛五十九名向差六十七名已差一百名已差還入四十七名死亡三名出幕六十二處東活人署涉疑疾四名內方痛一名向差一名已差還入二名西活人署涉疑疾五名內方痛一名向差二名已差還入二名以上病人一千一百七十一名內方痛二百三十二名向差四百六十二名已差三百三十九名已差還入一百三十四名死亡四名出幕二百七十二處
정조 17년 · 목
因本院問候啓批以今則已皆差勝問候勿爲之
정조 17년 · 강
遞藥院提調洪良浩
정조 17년 · 목
敎曰藥房提調供劇巳久許遞
정조 17년 · 강
遞承旨洪義榮以申光履代之前望也
정조 17년 · 목
敎曰承旨房仍未差之代前望單子入之待下批牌招察任
정조 17년 · 강
召見來待諸臣于誠正閣一提學鄭民始吏曹判書李文源行司直金文淳戶曹判書沈頤之壯勇大將金持默訓鍊大將趙心泰副司直尹行任水原中軍李漢興
정조 17년 · 목
予謂民始等曰水原軍制尙未釐正才有卿等會議稟處之敎矣訓將於本府莅任屬耳邑事民情想必詳知卿等退與訓將爛商議定必須克體朝家軫念小民之苦心至意而大體軍額貴在精鍊不宜務多必以減額精抄爲主使軍容整齊民情欣悅一以重關防一以副予意可也民始等曰臣等敢不仰體德意務盡方便之道乎予謂漢興曰軍丁逃故之査櫛釐正當在今朔爾須盡心善爲毋負朝家委任之意使一民一丁無或虛實相混白徵可也
정조 17년 · 강
禁推獻納權中憲旋命分揀
정조 17년 · 목
中憲下諭過限不爲上來也尋因禁推傳旨敎以分揀
정조 17년 · 목
以金寅燮爲獻納鄭民始爲內局提調金文淳爲同成均
정조 17년 · 강
命丙申以前蔭參下落仕者先自今政數窠區處次次收用前參奉李潤身六品窠調用
정조 17년 · 목
敎曰今聞政廳微稟參下窠之權作令窠者見窠移擬原窠當還作云而丙申以前蔭官落仕人參上則皆區處參下則猶有未區處者雖不可一向權作亦不可不一例收用吏判旣承筵敎參下未及區處之類先自今政數窠區處此後相間次次收用今聞承宣言分明生存云其時銓堂推考前參奉李潤身依他例六品窠調用
정조 17년 · 목
以李潤身爲溫陵令洪秉容爲中部都事竝落仕最久也李度翼爲元陵參奉林周喆爲弘陵參奉竝初仕也
정조 17년 · 강
重推前兵判徐有防仍命御覽官案一一釐正待其報來更爲釐正皆令前兵判擧行
정조 17년 · 목
慶尙監司趙鎭宅狀啓以爲卽接彥陽縣監李邦幹所報則本縣居新除武兼朴熙輔丁未年身死已爲報營縣頉云取考臣營上該曹朝官案則丁未以後朴熙輔初不入錄身死懸頉果爲的實敎曰前兵判以外方之不卽修報致有誤擬至出擧條許令行會嚴飭矣近見諸道狀本各道無非修報該曹無非不察而然至於嶺伯狀啓尤如是分明前兵判徐有防偏信下吏免罪之說至煩筵奏行會者極爲駭然爲先從重推考先就御覽案册一一釐正待其報來更爲釐正皆令前兵判擧行事分付
정조 17년 · 강
重推全羅監司權▣諭以祭享屋宇祭器修葺處抽栍摘奸當施懲一之典
정조 17년 · 목
該監司狀啓以爲依禮曹關辭知委於祭享各處地方官屋宇祭器使之躬審後差待民力稍歇卽爲修繕形止報來之意連加申飭矣南原府使宋守淵所報以爲關王廟戊戍年重修後姑無頉處智異祭物廳等有頉處前府使徐琢修已皆修改羅州牧使趙時淳所報以爲錦城山祭宇姑無頉處南海堂祭器有頉者前牧使李寅燮亦已改備祭閣楹外破落處及神室分閤破傷處纔已次第修葺康津前縣監成彥檝所報以爲古今島關王廟姑無頉處順天府使洪述祖所報以爲忠愍祠祭宇仰土剝落處已卽修葺云濟州漢拏山及風雲當雨祭祭宇祭器則該牧使卽爲看審後形止及修理物件條列登聞之意亦已發關分付敎曰當待秋成或遣史官或遣禮郞宣傳官抽栍考察勤慢慢者另當施以懲一之典卿其知此申令圖所以無犯之方事回諭至於濟州各品祀享䧚以重溟其所修飭恪虔未必十分致精致愼而近來飭諭之下尙無繕葺形止之登聞者豈但該牧之稽忽專由卿不謹奉法爲先從重推考莫以怠心之已生於宦成益畏朝令俾免罪戾事一體回諭
정조 17년 · 강
湖南伯權▣以道內時氣寢熄形止馳啓
정조 17년 · 목
該監司狀啓以爲連接各邑所報則前已向差者外姑無繼痛之患一路永熄從此可期民事萬幸
정조 17년 · 강
命倭國書啓依已例成送
정조 17년 · 목
備邊司啓言卽見禮曹粘目則枚擧東萊府使尹弼秉狀啓以爲致敗倭船一隻所騎生存倭人一名處別會木一疋倭料餘米一石依例上下而書啓成送雖有各年已行之例事係邊情請令廟堂稟處矣書啓成送旣多已例今亦依此擧行之意請分付該曹該院允之
정조 17년 · 강
忠淸監司李亨元以淸州永同兩邑前倅黃白簽丁慶尙監司趙鎭宅善山居昌兩邑前倅不法諸條査啓
정조 17년 · 목
亨元査啓以爲淸州前牧使李樂培黃白簽丁事詳査狀聞有命矣別定査官査出則繡行出道時所呈民狀卽爲發令一一現納又定將校遍行收聚則不過一百七十六張狀中所錄逃故亦不過爲二百二十五名而都聚册子分類區別則物故四百九十三名內有公文爲二百四十五名無公文爲九十三名今年內物故爲一百五十五名逃亡爲八百六十七名內已限滿有公文爲一百三十名限滿無公文爲四百二十九名未限滿爲三百五名疊役三十五名老除三名合計當頉而未頉之數爲一千三百九十八名而前官時已代定之三百六十餘名不入此中黃白則只有一名而亦爲呈訴於暗行出道時云故捉來看審則年今十九歲而自服其誣訴云無論公文有無限滿與否以當頉之一千三百名比之軍總八千七百名則幾滿六分之一以代塡之三百六十餘名比之當頉一千三百餘名則僅占五分之一前牧使李樂培之未卽盡塡者揆以法意誠極駭然又査啓以爲永同縣監金履錫黃白冤徵事詳査狀聞有命矣別定査官擧行而卽接其査報則以爲先閱總案推問吏鄕則該邑軍額乃爲一千九百三十名而物故一百四十名內流來物故七十一名今年物故六十九名逃亡四十七名內已限滿爲三十二名未限滿爲十五名老除五名兒弱三名疊役一百三十名無論新頉舊頉其未代定之闕額比原總洽滿六分之一前縣監金履錫飭敎屢勤之下不能殚力塡充之狀論其罪犯誠極駭然○慶尙監司趙鎭宅査啓以爲善山居昌兩邑守令繡啓論列諸條詳査狀聞有命矣別定査官服同究覈則善山座首金宅亨吏房劉得禹及應問各人等所供以爲昨年本邑入於之次故本官經紀私賑而始自秋冬措辦賑資官用月廩米中除出二百石每石十兩式作錢二千兩而本邑又前官匠保軍器保此是自官公用者故以此兩條保錢一千二百十兩竝與需米價二千兩米每石三兩租每石一兩年每石八錢式從願分給於民夫官屬等處待秋作穀之計而自備穀物則爲先以倉穀中推移用下及其畢賑之後計其所入穀物則租爲二千三十七石年爲三百一石米爲五十六石以此穀數較準於預貿賑穀則所餘之數租爲三百餘石故自官分付曰付賑之民猶可計日白給至於不入賑案者當春生活誠爲切矜宜有別般顧恤租五百石每石三兩式折定合錢一千五百兩白給於各面至殘之戶當其自備賑救也殘戶給錢也民間稱頌到底藉藉今乃歸之於料販沽衒之科實未知其何故倉穀三百石虛留事則五倉色吏之所逋災結二百結幻弄事則都書員輩之所爲而業已現發於御史按査之下卽爲徵出防給民役本官莅任後初無大訟重獄之決折者尋常聽理逐日相續刑吏六人遞番不過課題而已豈有干政之理云居昌座首卞稷臣吏房愼仁恒及應問各人所供以爲本縣昨冬捧還時吏逋民反多數査出而歲値歉荒收殺沒策以米一石價錢三兩五錢太一石價錢二兩租一石價錢一兩五錢式許令代納合錢爲四千五百十四兩故防給大同錢本穀則使之待秋備納賑資實有不敷之歎請得營門公貨二千九十五兩先除利條四百十九兩而二百二十八兩則貿取鹽藿醬紙地其餘折租八百石歸於賑資自備賑穀則姑先以還穀那移取用新鄕通淸之後鄕廳別監中一人鄕校掌議中一人以新鄕擬差而前官以爲莫重聖廟守直不可以新鄕爲之又汰新鄕別監新鄕輩到底稱冤鄕謗之厚招專由於爭任輩譸張之致災結幻弄事則該面書員輩從中偸弄以至現發於御史行査之時下吏欺蔽二字終未知緣何事端云善山前府使朴綏源則自備穀數爲二千四百十一石零其所措辦籍曰廩餘之所出旣犯還穀之那移肆行反弄之手段殘戶散錢明是屬公之區處初非自官之辦給則沽衒之嫌在所難免而三百石之虛留二百結之見瞞諸供明的居昌前縣令兪漢紀則還穀代捧大同防給都出於料販取剩剩餘錢一千二百兩換租一千二百石而賑資補用只是八百石當初措辦本非捧餘末後射利俱係法外至於四百石之自歸私用尤涉無狀奸吏之偸結倉薄之幻弄新鄕之枳擬同姓之借任亦足以厚招謗言今此兩守令之許多罪犯眞贓畢露取招各人等別無可問者竝皆放送明有所犯者今姑仍囚以待決末自臣營勘處計料
정조 17년 · 강
平安監司李秉模以寧邊藥山間烽復設形止馳啓
정조 17년 · 목
該監司狀啓藥山間烽依例復設之意謄關知委於節度使及寧邊府矣卽接該府使元厚鎭牒呈以爲本府藥山間烽自今月十一日爲始復設而烽臺軍校料米前府使在任時已有拮据故依此磨鍊
정조 17년 · 강
下送測雨器及周尺于水原府
정조 17년 · 목
水原留守李命植狀啓以爲本府今月十三日浥塵雨後十四十五兩日更無所得境內防里爲五十面而水下濱海三十餘面十三日所得之雨俱能浹洽果無未足之歎府下近處水上諸面伊日所得不過浥塵而已畓穀則雖未至有損田種雜穀則沙石高燥之處稍或受病故一霈更下方此顒俟至於已得雨之處向熟之早稻發穗之中稻胚胎之晩稻與各種田穀俱善成就矣敎曰近海三十面之均沾實爲萬幸此後農形則府內及遠近各面或若今番之彼寡此多枚擧區別以聞諸道兩都得雨形止皆以測雨器分寸啓聞本府亦依此爲之測雨器與周尺卿子旣在該房取來戶曹與此有旨同爲下送卿其祗受事回諭
정조 17년 · 강
命李光燮永同縣充軍李樂培肅川府勿限年遠配金履錫令道臣從重決杖靈巖郡勿限年充軍朴綏源徒配收贖兪漢紀德源府流三千里定配洪鏶勘放
정조 17년 · 목
義禁府啓言觀此忠淸監司李亨元査啓則淸州前牧使李樂培之周歲居官一味伈泄流來當頉之數至於一千三百餘名之多而其所塡代不過三百六十名則揆以法意殊極痛駭不可以已經勘配有所容貸請更爲拿問嚴勘前兵使李光燮身居兵閫之任一道軍總無不管轄則營下之邑軍丁之闕額若是夥多而矇不察飭以致軍丁之疏虞事極駭然而前以他罪方在保放中請更爲還囚以此罪狀添問目取招允之敎以飭禁之下雖曰大邑不當徵而徵者如此取考律文各別重勘以懲他邑又啓言觀此忠淸監司李亨元査啓則永同前縣監金履錫簽丁法意何等嚴重而千九百軍總三百餘名之當頉不頉一向冤徵極爲可矜揆以軍政萬萬寒心亦不可以繡啓爽誤已經勘配置而不論請更爲拿問各別重勘敎以小縣千名之過半千豈比於淸州乎昨冬飭敎不啻嚴截繡啓論列如此査案又甚丁寧旣聞之不可尋常處之分付道臣拿致營門從重決杖遠地勿限年充軍一以謝無辜之冤徵一以信朝令此後更於此邑有一箇黃白之冤徵則當該守令形推得情拔例重勘斷不可已以此意嚴飭道臣不察之帥臣亦難免重罪一體嚴飭又啓言觀此慶尙監司趙鎭宅査啓則善山前府使朴綏源自備穀之出於料販白給錢之自歸沽衒三百石虛留之莫察二百結災政之見瞞前供雖已自服捧糴時八百石代捧分還時千餘石擅分極爲無狀居昌前縣令兪漢紀料理販穀立本補賑廾六結之奸吏偸弄曾已遲晩而賑餘四百餘包之自歸私用亦係不法尤極駭然不可以已經勘配有所寬恕請竝拿問嚴處允之敎以査啓如此不必更爲拿覈取考當律草記勘處又啓言李光燮原情以爲本營城堞限十年分排完築事狀聞定式後每年當築時劃得物力而每患不足領役校吏卒以下各色匠募等糧米無以拮据軍餉米分條中貸用已成謬例故果爲貸出一百六十石而八十石零已下於浮石及已築之役遺在七十石零傳授於新兵使且値昨年大歉營需雜役等米不得如數準捧各項放下極爲艱乏萬不獲已分條中推移支放者爲四十石本州昨年捧糴拘於民勢毋論營邑多以代錢而以四兩定價仍以此價分給故上項二百石亦以每石四兩願受人處依他還例以錢換分以爲待秋竝耗還納之地本營營屬自來貧殘而又當災年尤無所賴等訴畓至賑年別還雖有禁令在前如今之時多有已行之例則許多營屬之略略分給恐合於一視周恤之進故亦於分條中題給二百石前後合爲四百石因襲謬例誠非獲已而歸之那移實爲驚懍軍器則待罪半年未及經紀莫效圖報之誠徒積溺職之罪鈇銊之誅在所難免掌一道軍保之案勘逃故代頉之政事目申嚴法意至重雖甚愚迷豈敢一毫放忽於操切之際而況於昨冬因關東道臣狀啓備局啓下關文自巡營翻謄知委於兵營及各邑而飭敎極爲嚴截故渠亦爲謄關提飭各邑或諄複面諭守令俾不至虛實相蒙黃白混侵之弊矣今此淸州牧軍額中物故未代頉四百九十三名逃亡未代頉八百六十七名年老當除者自有營上軍案可以按知物故逃亡之類勿論多少只憑各該邑公文施行者事理卽然而不料本州逃故未代定之數若是夥然雖非渠自己之犯事在營下地方官而矇不覺察之罪尤無所逃云請議處敎以所供之繁猥極爲駭然身非營將替當治賊所爲近於驅勒不可以伊時別有禁飭之京關有所曲恕其後見發之事件又甚夥然一曰法外錢還二曰抛置戎器三曰勒徵黃白無論襲謬與不察其罪則均至於簽丁一事昨冬十行之敎渠若住眼看得其敢若彼之無狀乎名以兵使則事關行伍渠當首被懲一之典然後庶勵管下邑鎭豈但仍前律名勘放而止濫徵最多邑永同縣加施充軍之律又啓言李樂培取考律文則軍士物故逃亡經年未代定而假名虛錄者守令二十名以上徒配云而今此淸州牧之應頉不頉數過千名則比諸二十名當用加倍之律而況才以軍丁事方在洪川縣徒配中則其在嚴勘懲他之道不可仍舊律名請李樂培比本律加等平安道肅川府勿限年遠配金履錫前以他罪徒配平山府依判付押送忠淸監司處從重決杖後全羅道靈嚴郡勿限年充軍朴綏源依律文告身盡行追奪限三年徒配而以其母年七十二無兄弟獨身依法典收贖兪漢紀前以他罪徒配於天安郡依律文杖一百收贖告身盡行追奪咸鏡道德源府流三千里定配允之又啓言巡將洪鏶原情以爲本以鄕曲之人住接於旅店矣店主貸人以二兩錢過期未捧而告憫故徒循主客之䫃私專昧法理之不當果使巡廳隸招致拘留都是渠鄕曲賤品不識事理之致云請刑推得情敎以考律以草記勘放又啓言洪鏶依律文杖一百收贖告身盡行追奪放送允之敎以如有切議各減一等
정조 17년 · 강
平安監司李秉模以道內各鎭戶斂給代節目及附陳條件馳聞
정조 17년 · 목
該監司狀啓以爲給代命下之後各鎭中冒法戶斂者前道臣在任時亦已査出嚴治今此釐正之擧寔出朝家惠必下究令無不信之盛意則一包濫下一包勒減均之爲罪壬子節目中不得不加減者取考各鎭事例及可據公文一一釐正後分送于主鎭官與各該鎭將及解事鎭屬對商面確無一差爽一辭報來然後又爲往復於帥臣始敢登聞至於壬子給代條皆已克報於壬子一年鎭用之需目下各鎭之日夜顒望者惟在於癸丑條之趁今給代則其在究惠信令之義嚴防預下之道宜卽區劃較諸壬子節目毋論比加比減加者則由於當初匿報減者則由於當初濫報到今給代但當一從癸丑節目施行而其中江界五鎭火稅減給條四百九石零減給當自今年而不在昨年則其所給代亦當在於明年條而不當在於今年條都合給代五千九百六石零內除此四百九石零則癸丑給代當爲五千四百九十七石零所當依傳敎直爲擧行而穀簿體重不敢擅便請令廟堂稟旨分付仍伏念罷斂給代在鎭民免剝膚之苦在鎭將爲浹髓之恩瞻聆所及孰不鼓舞而若臣過計之憂則有之還耗隨其豐歉贏縮無常邑民視諸鎭戶勞逸反殊此或有難繼之時彼或啓非分之望從前戶斂之時鎭屬輩如干沾漑亦或在於不言之中而一自給代更無措手之路凡此數事無或久後之生弊不揆僭妄敢此附陳御覽節目一件合四册上送于備邊司而道內碓鎭滿浦前僉使尹敬喆旣瞞報又濫徵之罪已於春初擧實狀聞後徵出濫徵之數分給鎭民矣敎曰當初給代之擧出於爲鎭民矯弊而還穀之嬴縮邑民之偏重與筵臣適有語到者今見卿狀本亦可知事勢之固然然則令則示信耗亦排比邑鎭之民均霑一視之惠其責何在卿之附陳意見深得按藩之體須將難便條件另究易行事宜更卽指一陳聞事回諭
정조 17년 · 강
統制使申大顯以晴川前別將閔垙陸重秀所負公貸査啓
정조 17년 · 목
狀啓以爲以晴川前別將閔垙陸重秀査處事各年該監色幷爲來待可據文書亦爲考閱後各人等所招一一査問親按詳覈則閔垙貸用米六石零以加分耗充備於當時陸重秀貸用米八石零以代錢充補的實而己酉條十石米犯用一款旣無可據且沒把捉而監官李技興明知其爽實之由則色吏丁億來之以渠負逋欲售移徵於遞歸邊將之計者究厥用心誠極巧惡今以他罪自監營嚴刑囚禁於熊川縣待其究竟各別重勘計料兩人等所負公錢則皆以留錢餘利準數充報而各該監色一辭納供區處文跡俱有證據毋論錢穀犯留取耗那移分債事係不法罪在擅弄此雖該鎭流來之弊且非渠等創行之事而莫重軍需之恣意反弄極爲寒心自今爲始痛革謬套申明定式收殺儲留之意該鎭時任別將朴賢源處措辭嚴飭閔垙陸重秀則從前及逋之因循掩置固已痛駭而餉米留錢之一例襲謬不念矯革者亦涉無嚴不可以錢穀之脫空置而不論其罪狀請令攸司稟處敎以閔垙等襲謬之罪雖甚可駭旣云還報不足深責而鎭將亦官長鎭吏亦下吏以吏誣官有關風化該吏卿其拿致嚴棍照法痛繩身爲帥臣似此風化所關之事不知懲治當該帥臣推考次指名現告事回諭
정조 17년 · 강
命關西別備條錢三千六百兩自明年劃給壯勇營補用軍需
정조 17년 · 목
壯勇營提調鄭民始啓言本營軍需尙有未及拮據者不可不趁卽變通關西別備條之公下者比前有減則雖如干取用別無所損於經費限三千六百兩請自明年上送本營以爲補用之地從之
정조 17년 · 목
以李遇濟爲校理權坪爲副修撰徐鼎修爲同經筵沈煥之爲大司成
정조 17년 · 강
遞吏曹參議鄭大容
정조 17년 · 강
命諸道各營今秋水陸操及各樣都試校生考講幷依例設行三南只行官鎭門聚點
정조 17년 · 목
備局啓言卽見水禦使李文源總戎使鄭民始京畿監司鄭昌順江華留守尹帥國京畿水使許近永宗防禦使李普溫黃海兵使姜五成平安兵使柳孝源忠淸兵使李潤國全羅兵使李壽鵬慶尙左兵使許侙右兵使白帥誾統制使申大顯南兵使許任北兵使崔景岳江原監司申耆秋操取稟狀啓則以爲今秋水陸操及巡操巡歷巡點聚點請令廟堂稟旨分付親騎衛勸別武鄕騎士武學等都試及校生考講依例設行爲辭矣每年各道習操停廢居多其在詰戎之道未免疏虞今年年事方有登熟之望則固當一幷設行而第念三南纔經大賑瘡痍未蘇驅榮疲民裹糧赴操其艱難辛苦之勢在所當恤今秋水陸操及巡歷巡點幷姑停正而在前停操之時官鎭門聚點多有設行之例此則另飭擧行俾有實效至於海西北關春操取稟時旣有待秋直爲設行之命自當依例設行關西關東京畿三道昨今兩年穡事稍豐戎政不可一向廢闕水陸操幷令設行各樣都試及校生考講幷依前擧行之意請一體分付允之
정조 17년 · 강
右議政金憙上疏賜批
정조 17년 · 목
疏略曰臣自叨新命食不知味夜不交睫者殆近一朔矣以臣之極愚迷亦有所滋惑而不敢知者從古以來曷嘗有匪其人而爲治世之輔相者乎唐虞三代尙矣不可論而雖以兩漢唐宋言之上有明君則下必有良佐以成小康之治是以觀於其君而其相可知矣是君是相之上下交相須豈非理勢之所固然乎惟我殿下聖君也聖心之所自期群下之所仰望不在於唐虞三代之下而至於擇相不徒不及於後世小康之時乃反以如臣之至庸極陋百不猶人者拔之衆望之外置諸百僚之上駭四方之聽而累聖朝之政此臣所以滋惑而不敢知者也噫臣雖是世祿之裔卽一鄕曲之蹤也年未弱冠幸賴師友之益粗有口耳之學而姿旣駑下性又懶惰負笈多年尙不能爲章句之腐儒仍又汨沒科業出入場屋而自玆以後廾數年間窮而不堅轉益放倒舊日所聞已成面墻程式之文亦極鹵莾將近五十倖占一第而親老家貧只有祿仕之計量已揣分實無榮塗之望臣之本末不過如斯而已而夷考其實無一可稱矣若其歷敭內外冥升不已臣亦不自知其何爲而致此而庇覆拂拭之恩雖感刻於中心福過災生之慮每不勝其懍愓不料千句之重忽地擔着於僬僥之肖而至如所被恩諭尤豈微臣所敢當所敢承者耶竊覸聖意若以臣爲眞箇讀書眞箇飭躬眞箇有可取者存焉者然以聖上日月之明何獨遺照於臣至此之甚也籍令臣曾讀數卷殘書此不過尋行而數墨也幸免得罪鄕黨亦不過細行而曲謹也此何足可取而況可以取以爲相俾贊大聖人挽回世道丕變趨向之治化耶又況卿列之中歷試已久曉達時務可以謀王體斷國論者自不乏人則以臣之萬萬無似尤何敢濫廁台司重妨賢路也哉臣之來伏都門之外恭竢公議之發已有日矣而迄未聞有處分情窮勢迫不得不冒昧自列仰瀆崇嚴伏乞聖明念相職之決不可輕授諒至懇之實非出飾讓收回誤恩以幸國事千萬大願批以敦諭中申申者卽取卿而用卿之事實今雖欲更事敦迫其說豈有他哉賓筵久曠待卿如渴卿須體此至意卽起造朝仍命遣史官傳諭
정조 17년 · 강
副修撰李東稷疏陳父病賜例批仍命推考
정조 17년 · 강
罷校理李遇濟副校理宋民載金熙采修撰嚴耆副修撰權坪職
정조 17년 · 강
持平李景溟陳疏還給
정조 17년 · 목
疏略曰向日疏通之命亶出於我聖上天地之量不欲一物之或閼生理同囿泰和之意甚盛德也爲銓官者惟當量其釁孼之淺深察其親屬之疏近使滌蕩之典隄防之義兩行而不悖以爲對揚之方而夫何看作好機惟意汲引不顧義理之至重罔念物情之憤鬱此已變怪之甚者而至於尹文東字牧之收擬而極矣噫嘻有天地有君臣以來極惡大憝寧有如夏賊者乎東土含生之倫一聞夏賊二字無不心驚體粟雖其疏遠之族有平日親密之號則不忍與之對面況文東之爲其妹壻同在陽澤子壻之列者乎噫娚妹至切也渠以劇賊之至切安敢復廁朝紳而彼銓官之肆然檢擬以義理便作笆籬邊物者無乃其至切之中又有所威勢所及而然耶臣實莫曉其故臣新從下土晩始得聞憂憤弸中如不欲生至若安㢞是賊衡之易種而無難擬入於序遷之望大義之晦盲政注之壞亂胡至此極殿下若欲於此等處處之以遂事勿說則臣恐前頭式日斯生之變無已時也臣謂當該銓官幷施譴削之典文東㢞逐加刊汰以闡義理以嚴隄防斷不可已也
정조 17년 · 강
刑配司憲府書吏尹道亨于智島
정조 17년 · 목
敎曰當該涉禁憲吏今日內嚴刑一次絶島定配
정조 17년 · 강
有政吏曹判書李文源參判丁範祖兵曹判書鄭好仁進
정조 17년 · 목
以李勉兢爲吏曹參議李東稷爲司諫崔獻重爲修撰鄭民始爲同成均李集斗姜世東爲同知
정조 17년 · 강
太廟景慕宮秋展謁命以處暑後擇吉
정조 17년 · 목
禮曹以太廟景慕宮今秋展謁何間推擇啓敎以處暑日以其後各日擇吉草記
정조 17년 · 강
命前兵曹判書徐有防問啓仍施重推飭兩銓御覽官案修整
정조 17년 · 목
京畿監司鄭昌順以忠壯將鄭肯萊柳相熙俱已身故馳啓敎以近來御覽官案之不爲修整駭然莫甚而大政臨時幷與其曹上官案亦不修整致有此混擬之擧如是而徒責外道至於出擧條乎其委折問于前兵判以啓此後吏兵曹官案中御覽册官案若有不察處多則當該堂上直捧禁推傳旨郞廳先汰後拿一二處則堂上推考郞廳拿處以此傳敎載之故事謄置壁上該房常目擧行○政院啓言問于前兵曹判書徐有防則以爲臣新入銓地猝當大政未及考閱其成册而該道旣無有頉之例報官案仍存前付之姓名故初未照檢至有混同擬入之擧矇然不察之失無所逃罪而擧條一款各邑文蔭武有頉則自其營邑隨卽枚報本曹本曹但當據此修整官案自是前例而近來各道所報多不致察其有頉無頉移去移來無以的知故果因此出擧條申飭莫非臣不能審愼之罪問啓之下誠不勝萬萬惶悚云矣敎以旣有成册則更使枚報者京司則何其太便外方則何其太勞然定式雖不追改而其不見成册不改官案罪在該堂不在道臣前判書徐有防從重推考道伯勿論可也
정조 17년 · 강
命洪時濟閔致謙拿處
정조 17년 · 목
掌令姜鳳瑞邊景祐啓言穆陵忌辰大祭祭監監察成道明以爲今此祭享時不爲擧火於外位請坐之前此亦不整之弊而猶屬細過不足深責至於獻官就位行事之際將以上香而爐火初不待令督促持來則其間自有喧譁臨時遲滯極爲未安擧行凡節不爲預備莫重肅敬之地疾聲喧騰事甚不謹則其罪不但責之於守僕軍而陵官素不檢飭之責在所難免別檢洪時濟參奉閔致謙不可無警責之道云監臺呈課旣如此則不可置而不論請拿問處之從之
정조 17년 · 강
副司直李集斗疏陳病狀乞遞享官踏啓字
정조 17년 · 강
命承旨兪漢寧遞差金孝建推考司謁白景采科治作散人金儀祥等仍任前職待窠陞實
정조 17년 · 목
敎曰日前政有魚川連原察訪以經僉都判擇差仍其窠用履歷之命而初擬者非經僉故望筒勿施使之改擬矣今聞司謁誤傳政院不察忽以勿施望之首擬者誤頒落點仍以受點者作窠後只用郡守履歷分付而勿施之金儀祥南弼來無故作散追除之李東弼曺允彥不得用郡守履歷云雖曰微官官職除遷所係不輕則不但誤傳而無故作散亦已出代事之駭然莫此爲甚當該承旨遞差其時坐直承旨推考司謁令攸司從重科治儀祥等仍任前職待窠陞實事分付
정조 17년 · 강
劃給刑漢兩司儲留錢一百五十兩于蓮花坊契統首任掌輩
정조 17년 · 목
壯勇營提調鄭民始啓言蓮花坊東西契移屬本營之後統首輩自多文簿去來任掌亦有擧行不可無紙筆債與聊賴之資而刑漢兩司朔下條中略有餘儲留置者今此統首任掌之事卽前日部屬之所擧行者則就此兩司留置條中限錢一百五十兩劃給似爲襯當矣從之
정조 17년 · 강
戶曹以嶺南漕船臭載穀物稟處
정조 17년 · 목
該曹啓言觀此忠淸監司李亨元狀啓則枚擧泰安縣監韓永逵牒呈以爲壬子條密陽府戶曹納田稅太一百五十石雜費太九石倉役價米六石役價太二石米四石孩童作紙米十斗梁山郡孩童作紙米五石馬夫色掌役價米二石五斗除留換貿米十四石三斗壽進宮納米十三石十斗雜費米八斗零宣惠廳納公作米二百五十石大同米一百三十石昌寧縣大同米四百七十石合米太雜費幷一千五十七石六斗零所載後倉天字漕船一隻今六月初三日致敗於安興掌內而人物擧皆全活船體本板動退所卸乾米三十七石上納次逢授領運差員分載各船沈濕米八百五十九石六斗零曬乾改斛則爲七百六十三石六斗零縮米爲九十六石沈濕太一百六十一石曬乾改斛則爲一百四十一石縮太爲二十石米則僅爲作粥太則猶堪燻造故從民願發賣事狀請蒙允價錢畢捧後區別數爻從當上納蓋此船隻沈沒之處乃是潮退成陸之地穀物雖未準卸人物無一渰死則船漢輩之逗遛落後不勤制船之狀更無可疑敢以風雨之暴急波濤之險惡游辭發明者極爲巧惡色吏沙格等爲先刑推盤問後謹依戶曹啓下關辭幷與護送監色而押送該道監營令各該衙門覆啓稟處薺浦前萬戶金光德泰安縣監韓永逵安興前僉使申德就等罪狀已經處分護送差使員所斤前僉使金命嶷以光陽順天幷載船致敗穀物不卽拯出事旣有拿勘之命更不論列云所拯穀物從民願發賣事旣自本道狀請蒙允價錢畢捧卽爲上送而衙門區別數爻成册爲先修報之意請分付而敗船色吏沙格護送監色亦已押送該道待査狀登聞更爲稟處薺浦前萬戶金光德泰安縣監韓永逵安興前僉使申德就等罪狀已經處分護送差使員所斤前僉使金命嶷旣有拿勘之命更不擧論而他餘穀物請令該衙門稟處允之
정조 17년 · 목
自去六月二十六日至三十日中部涉疑疾五十三名出幕郊外西部涉疑疾一百七名方痛五向差三十五已差五十五已差還入十二出幕五十二處南部涉疑疾一千一百二十二名方痛二百四十一向差五百九十八已差一百九十六已差還入八十四死亡九出幕一百三十七處東活人署涉疑疾九名方痛一向差四已差還入四西活人署涉疑疾八名方痛二向差四已差還入二以上病人一千七百六十七名方痛四百十向差七百六十四已差三百九十四已差還入一百八十七死亡十二出幕四百八十一處
정조 17년 · 강
忠淸監司李亨元以道內癘疫形止馳啓
정조 17년 · 목
該監司狀啓以爲道內癘疫連接列邑所報則沃川黃澗尼城陰城鎭川泰安永同永春等八邑則幸已乾淨公州忠州淸州洪州天安溫陽大興沔川瑞山林川韓山丹陽舒川槐山淸風文義全義燕歧木川淸安稷山平澤牙山延豐新昌禮山堤川定山靑陽恩津德山連山結城鎭岑懷仁唐津懷德海美扶餘靑山石城鴻山庇仁藍浦保寧等四十五邑則雖不熾蔓猶不止熄或痛或死總計其數則方痛爲二千三十六名死亡爲七百三名病者出幕救療之道死者助需歛埋之節連加嚴飭矣
정조 17년 · 강
遞承旨申光履以洪仁浩代之前望也
정조 17년 · 강
召見稟事備堂于誠正閣鄭民始沈頤之趙宗鉉金尙集李漢豊
정조 17년 · 강
命賑廳關西穀停退條以今年內所捧穀準充仍飭此後毋得擧論於停退
정조 17년 · 목
賑堂鄭民始啓言本廳需用浩繁而歲入無幾無以支用故貿置關西穀取耗作錢以爲補用之資矣數年以來停退之數爲二萬七千餘石殆減原穀三分之一廳用未免狼狽旣是爲經用貿置者則決不可一任其耗縮今年秋事大有豐登之望停退還穀自當收捧而本廳停退條則勿計年條雖輿他司穀換錄必以今年內所捧者準充元數俾無一包欠縮而此後則雖値停退之時毋得擧論之意請出擧條申飭從之
정조 17년 · 강
重推湖西伯李亨元仍飭昨年嶺南左漕倉致敗穀物發賣價來月望前畢納
정조 17년 · 목
惠堂鄭民始啓言昨年嶺南左漕倉致敗穀物因湖西道臣狀請從民願發賣矣此與拯米之分俵者有異旣已從願發賣則價本當卽收捧而已及周年尙不上送事極駭然不飭之該道臣從重推考使之各別査實來月望前畢上納之意請嚴飭從之
정조 17년 · 강
命江界銀店先自該兵營試其豐殘後自度支主管
정조 17년 · 목
戶曹判書沈頤之啓言近聞江界地有銀脈豐盛可合開店處云而遠外見聞難保其眞的爲先付之平安兵營使之句檢店事試其豐殘後請自臣曹主營擧行從之
정조 17년 · 강
命圖書署兼敎授以待令畵員本署畵員中勞多仕久者啓下
정조 17년 · 목
禮曹以該署兼敎授差單啓敎曰自古須以效勞國役或多年積仕者差除而朴維城之名近始聞之殆不稱當況通仕路之階梯乎待令畵員本署畵員中勞多仕久者啓下事分付此後無或如是違越格例事嚴飭
정조 17년 · 강
命持平李景溟先遞差後禁推
정조 17년 · 목
政院啓言持平李景溟謂有避嫌之事昨日之乍入旋出已極可駭今於日暮之後又爲詣臺忽地出去臺臣去就本自不輕今此憲臺條來倏往事未前有大駭聽聞請從重推考敎以擧措甚爲顚倒先遞差後禁推
정조 17년 · 강
遞左尹柳誼右尹李身晦
정조 17년 · 목
因該府坐不坐單子敎曰懸病及在外堂上許遞
정조 17년 · 목
自十六日至二十日中部涉疑疾十七名出幕東部無西部涉疑疾六十七名內方痛二名向差二十三名已差三十五名已差還入七名出幕二十九處南部涉疑疾七百三十九名內方痛一百四十四名向差三百十七名已差一百四名已差還入一百七十二名死亡二名出幕一百三十二處北部涉疑疾二百三十五名內方痛五十三名向差七十一名已差八十五名已差還入二十二名死亡四名出幕五十八處東活人署涉疑疾無西活人署涉疑疾四名內方痛一名向差一名已差還入二名以上病人一千四十五名內方痛二百名向差四百十二名已差二百二十四名已差還入二百三名死亡六名出幕二百十九處
정조 17년 · 강
遣禮房承旨進詣皇壇奉室奉審
정조 17년 · 강
遣行副護軍李源馳詣宣武祠奉審
정조 17년 · 강
加贈忠武公李舜臣議政府領議政仍命贈官宣誥幷行於竪碑致祭之日
정조 17년 · 목
敎曰是日何日也嗚呼神皇再造之恩與天無極匪風之惑下泉之思將於何寓其萬一乎旣遣近臣替審奉室申使武臣李源往于宣武祠周視之者蓋欲識此日而此何足以識之也象德報功有國晠典況以小國陪臣荷被天朝寵章而爲天下召將者李忠武是也昔武寧王徐達之碑皇帝臨書之有司治其功謹敢遵倣曾令該道斲石以竢篆首之書下銘詩之撰示昨年以民事未遑爲焉今日召問忠武後孫俾督其役且思之忠武之之忠之武沒後尙闕首相之加贈實爲欠事有明水軍都督朝鮮國贈效忠伏義廸毅協力宣武功臣大匡輔國崇祿大夫議政府左議政德豐府院君行正憲大夫全羅左道水軍節度使兼三道統制使忠武公李舜臣加贈曰議政府領議政贈職今日下批竪碑日致祭前有知委而贈官宣誥幷行於伊日莫曰春秋無地可讀三傳束之高閣此義此理長在宇宙間與日星幷葆光輝烏可不思講明之方是日何日也
정조 17년 · 강
特陞李源一級中批知中樞都總管仍命遣禁將致祭于提督祠堂祭品祭儀用己酉周甲日例
정조 17년 · 목
敎曰中州人後裔之來留小邦其貴其奇豈翅壁間之蛛與朱音相似之比也況承奉皇詔再尊我國人之後裔而官至武宰者其貴其奇爲尤如何也哉是日不錄是人是豈逢是日惑是日之意乎況又替審奉室如不祭之餘思不勝耿耿行副護軍李源特陞一級知中樞府事除授仍兼都總管寧遠之後爲我國之正卿事係創有提督祠堂遣忠武公李舜臣後孫禁衛大將李漢豊擇吉致祭文當親撰祭品祭儀用己酉周甲日例
정조 17년 · 목
以申漵爲持平李宗燮爲副校理李在學爲左尹李家煥爲右尹蔡弘履爲同敦寧
정조 17년 · 목
贈左議政忠武公李舜臣贈領議政例兼
정조 17년 · 목
疏略曰臣敢陳瀝血之懇冀蒙反汗之恩而及奉聖批不惟不賜曲諒乃反益加隆眷臣於此情愈窮而勢愈迫臣雖不肖無狀臣之祖先則代有名德而自八代以下連三世位至亞卿惟五代祖纔及正卿而年又不永矣至于臣身以位則已躋八座以年則將近七旬臣竊自念居家立朝無往匪忝先而年位則過焉臣心之懍愓危懼豈但以滿盈之故耶且念以無才無能之一庸品卒致隆顯於半生窮苦之餘宦已成矣榮已極矣是以中夜無寐怵焉而驚自語于心何以則蒙聖上終始之澤早得休官返吾初分存知足之戒免招損之患乎耿耿此心可質神明而萬萬不敢當之誤恩遽出於夢寐之所不到此殆臣命卒之秋也然此不過爲微臣一身而言也其所關係於國家者則不輕而重季世論相豈皆是才德俱備者乎苟有踰人之才足了一世之事則猶可以係率群工維持國勢不至於當時之譏侮而如臣之泥目塗耳慢不識事務者才猶蔑如德尤奚論若不自量已抗穎冒出則同朝諸人孰不瞠視駭愕而惟彼街竪巿童輩尙且指點而嗤罵則其爲傷殿下之明果何如也倘蒙聖明收還臣新授職名改卜賢德則國家幸甚批以卿則欲修相府故事旣疏又疏期於三疏豈患於辭渴意乏而予則反於卿枚卜之本意卽不過初諭中敷亦何必架疊爲哉別有寄說于卿者目今時政之第一件急務無過於務實新拜相臣之出肅登筵日編列條目撰成文字稱之曰初筵擧條云者求諸記注昔未有焉只將京外之可以擧行者抄出條件無失擧條之體則務實之效人當自初筵拭目外此格非獻可之猷都在於一堂訏謨之中卿之幡然予日望之亟回前執卽起簉朝仍命遣史官傳諭
정조 17년 · 강
修撰崔獻重上疏賜批
정조 17년 · 목
疏略曰臣於昨日違牌之路來到闕下得聞道路所傳則持平李景溟疏論尹文東檢擬事原疏還給之後初則詣臺引避見阻喉院旋卽退歸云臺閣體貌本自不輕而其所論列亦出公憤則事當極意爭執不徹則不退而乃反徒勞注復憮然而出擧措顚錯壞損臺體莫此爲甚臣謂李景溟亟施譴罷之典宜矣至於尹文東事誠亦可言而言者矣亂逆何限而豈有如夏賊者哉意彼文東乃是夏賊之妹壻則恢蕩之典非可議到於此人而銓官之肆然檢擬於字牧之任者已極萬萬無嚴而如洪秉容者又是能賊之親黨高足而次第甄錄必先於他人前政後政惟意恣行彼雖急於濟私獨不念義理之莫嚴而臣分之至重乎且況臺疏之入在於赴政之時則宜無不知之理而視若無有晏然行政淸朝廉隅已無可言而尤可見其放恣無忌憚矣伏願當該銓官施以譴削之典尹文東洪秉容幷卽判汰以嚴隄防以勵臣分批以李景溟事擧措之顚錯誠如爾言譴罷之請豈可不從依施當該銓官譴削事如屬於免坐雖造娚堅妹無所拘礙自有一副當新定令甲豈可不對揚乎況他銓官屢已擬之者乎又況未下批上疏院中無敢播示晏然云云尤豈成說乎不允
정조 17년 · 강
命兵曹判書鄭好仁參知朴聖集重推佐郞金膺著拿處擊鼓人朴仁甲令守禦使決棍三十度降定本役軍士仍飭此後擊傳漏鼓者直爲嚴棍切勿登聞
정조 17년 · 목
該曹啓言卽者別監朴仁甲擊景光門內所藏傳漏鼓故捉來査問則所告內月前與院隸相鬨因此見汰事甚冤鬱有此擊鼓云渠以已汰之掖隸冒着紅衣肆然攔入爲此擊鼓之狀萬萬驚駭臣之常時不能檢飭之罪不勝惶悚而此等之類不可尋常處之請出付該曹照律嚴繩允之敎曰照律事政院啓目姑未啓下汰去手本亦在未決之中則焉敢擊傳漏鼓乎聞是癡不識人事之漢云而本曹之近來請事檢察若能嚴明豈有是乎爾及判堂爲先從重推考郎廳拿處厥漢貌似拳大無足責令守禦使決棍三十度降定本役軍士此後擊傳漏鼓者直爲嚴棍二十度勿施切勿登聞以爲使無訟之地
정조 17년 · 강
命勿推濟州使李喆運重推前判官李徽祚
정조 17년 · 목
司僕寺啓言濟州先運年例進上馬八匹三名日進上馬六十匹凶咎駑駘馬二十匹合八十八匹禾毛色別單書入而前後申飭不啻嚴明而年年所進每如是體小品劣請當該封進牧使李喆運從重推考允之敎曰今年則軍馬別封貢馬之體小宜有分揀該牧使勿推又啓言濟州前判官李徽祚遞任進上馬三匹今纔上來依例內廏立養而進獻事體何等嚴重三匹馬俱爲體小無才請當該封進前判官李徽祚從重推考允之
정조 17년 · 강
頒賜耽羅貢馬二百八十一匹
정조 17년 · 목
時原任大臣三匹時原任閣臣十七匹壯勇營都提調以下十九匹水原留守一匹承吏八匹將臣五匹別軍職承傳宣傳官內乘十七匹各宮房八匹閣屬官二十匹別看役二匹醫官一匹武藝廳六匹內閣吏隸一匹傳命司謁一匹各處頒賜三十匹司謁一匹待令別監一匹差備別監一匹內官十七匹後苑放牧四十一匹壯勇營留養十匹訓局留養二匹禁衛營留養一匹御營廳留養一匹龍虎營留養一匹水原軍馬三十匹內外寺吏隸二匹下本寺三十四匹
정조 17년 · 강
吏曹判書李文源上疏賜批
정조 17년 · 목
疏略曰崔獻重之疏出而滿紙臚列無非臣罔赦之罪臣於尹文東洪秉容兩人素無親好之誼安有可濟之私文東則旣蒙甄錄之恩秉容則久散收用聖敎諄勤故臣乃考閱政案次第擧擬於內外見窠者也如使獻重之言果出於官師之規斥之以不能審愼則臣當受以爲過瞿然愧服而今其聲罪之迭發用意深險把持緊急至以濟私縱恣無嚴無憚爲目勒加罔測之言直驅湛滅之科人之爲言胡至此極至於李景溟未徹之疏雖未知遣辭之如何而要之罪狀臣者想與堂疏一而二也苟得聞知於赴政之時則臣雖頑鈍無恥豈不爲卽地屛退恭俟嚴誅之計哉不料聾聵之罪及添無嚴之案亦何敢更事呶呶以傷事體也噫前後恢蕩之政實是出常之盛德臣不勝欽仰思欲仰體其萬一而緣臣昏愚疏率信心冥擿乃致言者之欛柄所遭之罔極撫躬慙痛尙誰尤哉伏乞亟削臣朝籍仍治臣罪狀以快人心以勵臣分批以前判堂旣體諒何靳於卿本職今姑許遞
정조 17년 · 강
以金思穆爲吏曹判書前望也
정조 17년 · 강
敍前備堂李秉鼎閔鍾顯李得臣
정조 17년 · 목
政院以新除授吏曹判書金思穆方在罷散中啓敎以敍用不可一敍一否同罪諸備堂一體敍用
정조 17년 · 강
命觀象監前提調徐有防給牒敍用奉常提調仍任
정조 17년 · 목
敎曰與聞於定式泛看於壞格豈可諉罪然大臣以此難安云誠過矣亦不可一味相持前提調徐有防給牒敍用又敎曰本寺釐弊之時該堂當久任奉常提調徐有防仍任前職
정조 17년 · 강
遞兵曹參知朴聖集
정조 17년 · 목
敎曰軍號書入兵曹堂上遞差
정조 17년 · 강
命一提學鄭民始兼帶藥院泮堂之任許遞
정조 17년 · 강
遞同敦寧蔡弘履
정조 17년 · 목
政院以左尹李在學同敦寧蔡弘履過三日不爲出肅請推允之敎以同敦寧情勢似然許遞
정조 17년 · 강
水原留守李命植以本府農形馳啓
정조 17년 · 목
狀啓以爲今月十三日所得雨澤旣未周徧其後一旬之內尙此慳閟畓穀則毋論水上水下面別無致損之可論早稻間間刈取中稻向熟晩稻間或發穗至於田穀豆太則下濕處猶有成就之望方張起花結顆而高燥處頗多枯黃蘇醒無期言念民事誠爲悶然矣敎以昨日喜雨果得均霑乎遍問坊曲論列狀聞事回諭
정조 17년 · 강
命監察茶時啓辭還給
정조 17년 · 목
政院以大司憲金履禧執義許晊掌令邊景祐持平朴孝成申漵呈辭掌令姜鳳瑞在外監察茶時啓敎以豈可無端呈辭煩請監察茶時乎此啓辭還給
정조 17년 · 강
推吏曹參議李勉兢副校理李宗燮修撰崔獻重
정조 17년 · 강
命江原監司待下批明日辭朝
정조 17년 · 목
江原道假都事原州判官元羽孫以該監司申耆遭母喪馳啓有是命
정조 17년 · 목
以李祉永爲副修撰鄭大容爲兵曹參知徐有防爲同成均沈晉賢爲江原監司
정조 17년 · 강
罷副校理李宗燮修撰崔獻重職
정조 17년 · 강
召見江原監司沈晉賢于誠正閣
정조 17년 · 목
辭陛也○予曰朝家於關東民事夙宵耿耿而漁戶蔘貢最爲東民難支之端外此寺刹緇徒之疲於公役偏被困苦之狀不言可知御極以來發諸絲綸飭諭筵席者殆無虛日而方伯守令未有實心對揚克盡分憂之責者如是而何能一路生靈得以奠居乎赴任之後必須十分惕念無負朝家特畀之意可也晉賢曰聖敎及此敢不悉心竭力圖報萬一乎
정조 17년 · 강
命水原闕里祠春秋奠獻令孔氏世居人主之
정조 17년 · 목
禮曹啓言水原府闕里祠祀品今當磨鍊而取考續五禮儀中啓聖祠春秋節享圖式則籩豆各二簠簋各一豕羊腥各一爵三用幣矣傍照是例似合於從約之義而至於用幣一節亦遵啓聖祠之例揆諸禮義恐未得當雖以尼城闕里祠言之亦無用幣之節何以爲之敎以祭品則簠簋籩豆各一爵三而無幣有祝祝與香春秋下送令孔氏世居中行尊者一人獻三爵又其中一人讀祝又數人爲執事雖以降香祝事體自別儒生不可主祀云而此則不然外邑似此祭儀鄕班猶或替行況孔廟以孔氏奠獻有何不可乎此乃一則必欲孔氏之意一則禮備而儀簡之意一則除來頭紛拏之意也以此草記分付該守臣處竝與當初建祠傳敎揭板而守儒任生如非孔姓世居者切勿擧論此祠關由朝廷則至於院長稱號尤當嚴禁以此分付
정조 17년 · 강
命忠武公李舜臣致祭宣誥行於京第竪碑日使秩高守令宣諭碑銘於牲繫之前
정조 17년 · 목
敎曰忠武公祠板聞自鄕廬上來云致祭宣誥行於京第竪碑日使秩高守令宣諭碑銘於牲繫之前事分付該曹及該道
정조 17년 · 강
敍前吏曹判書李坤
정조 17년 · 목
敎曰昨日敍用中前吏判李坤同罪獨漏云一體敍用
정조 17년 · 강
推副修撰李祉永尋命仍任司成前職
정조 17년 · 목
政院啓言副修撰李祉永牌不進罷職傳旨今方捧入而校理魚用謙在外玉堂上下番俱空請未差之代政官牌招開政差出敎以違牌玉堂只推更爲牌招入直○因祉永罷職傳旨敎曰時帶館官又管吳鼎源校正之印役云仍任前職此傳旨勿施
정조 17년 · 강
以洪檍爲內醫院提調前望也
정조 17년 · 강
別諭右議政金憙卽爲造朝仍行次對
정조 17년 · 목
政院以賓廳日次三六臣不得來會頉稟敎曰領相旣許勿入左相則次對異於承候每每扶腋大臣甚以爲難便姑難强進而次對之每以稟堂替行者揆以國體苟且甚矣何間造朝遣史官問于右相欲待三疏後敦迫矣適因賓對啓辭有此傳諭卿須深念鼎席之體重機務之委積卽爲造朝仍行今日次對事亦爲傳諭于右議政與之偕入○假注書李弘達書啓以爲臣敬奉聖旨馳往傳諭于東大門外右議政金憙所住處則以爲臣於再疏承批之後益復隕越罔知攸措而賤疾適又危谻雖欲更暴腔血冀蒙鑑諒而自力治疏其勢末由只自跼蹐戰灼而已玆者史官儼臨傳宣聖諭乃以卽爲造朝仍行次對爲敎且伏聞史官口傳下敎則又有偕入之敎臣尤不勝悸懍惶隘之至臣之前後肝膈之懇旣陳其不敢冒出之意目下病狀又復如此謹當稍待少間收拾精神冒入文字而王人之留置城外益添賤臣逋慢之罪乞卽召還以安微分云矣臣旣承偕入之命姑爲仍留矣
정조 17년 · 강
召見稟事備堂于誠正閣沈頤之鄭好仁金尙集金思穆金持默趙心泰
정조 17년 · 목
政院以備局稟事堂上來待啓敎曰右相許以出肅後仍行次對之意才有傳諭而稟事諸堂旣皆來待先爲入侍其餘諸堂來待待大臣去就隨入事分付
정조 17년 · 강
重推前嶺伯鄭大容
정조 17년 · 목
戶曹判書沈頤之啓言昨年嶺南左漕倉致敗穀物發賣價本尙不上送事該道道臣從重推考趁來月望前上納之意日前惠堂筵達蒙允矣田稅米太發賣亦在其中而尙不上送道臣旣自惠廳請推則臣曺姑不更請而各別嚴飭幷大同一體上納昨年後倉漕船四隻沈沒於通津右倉漕船一隻沈沒於永宗而其時京畿道臣往復本道或改色或代錢上送云而今至周年毋論錢米尙無皀白正供事體豈敢如是乎請當該道臣從重推考本米與代錢間卽速上納事嚴飭分付從之
정조 17년 · 강
命闕里祠例用祝文頭辭書塡獻官之式問議大臣草記行祀日子以春秋季朔上丁設行祀品中鹿脯栗黃換品代用
정조 17년 · 목
禮曹判書金尙集啓言水原闕里祠春秋降香祝行祀事已有成命矣例用祝文當令藝文館撰出而獻官旣命以孔姓人差出則祝文頭辭中謹遣臣下書塡幼學某揆以事體極涉未安故敢此仰達矣敎以問議大臣草記又啓言行祀日子亦當筵稟後知委而尼城闕里祠則以三九月上丁日設行云請依此定式從之又啓言祀稟定式以一籩一豆判下矣事當以鹿脯栗黃用之而鹿脯非鄕曲可備之物故例亦有換品代用之事請今亦依此知委從之○禮曹啓言悶議大臣草記有命矣發遣郞廳問議于時原任大臣則領議政洪樂性以爲素昧典禮無以臆對乞令館閣詣臣博考可援之例而裁處焉云左議政金履素以爲京外祠享雖皆遣官攝行至於闕里祠之以先聖後孫使之奠獻者實出於我聖上義起之盛典則雖以幼學書塡豈有未安之嫌乎聖敎中外邑似此祭儀鄕班猶或替行況孔廟以孔氏奠獻有何不可乎者誠爲允當臣意則今此祝式頭辭之幼學書塡恐無更議之端云奉朝賀鄭存謙領府事蔡濟恭俱病未獻議云判府事朴宗岳以爲臣與左相之議別無異同云大臣之議如此請上裁敎以依大臣議施行從多可也
정조 17년 · 강
命參外人出六陞付令窠者以五品施行忠武公李舜臣家致祭日宣誥依宣諡例擧行
정조 17년 · 목
吏曹判書金思穆啓言令是從五品窠近來以參外人出六陞付令窠者若從本品則階雖躐等旣出特敎當以五品施行宜有一番稟定故敢此仰達矣從之又啓言忠武公李舜臣家致祭日有宣誥之命矣宣諡則本曹郞官進去擧行而宣誥則無可據之例何以爲之敎以依宣諡例爲之
정조 17년 · 강
命水原府別軍官右列充額以部守薦出身通融塡差
정조 17년 · 목
行副司直趙心泰啓言卽伏聞水原軍制依頃日備局定奪今方擧行而但境內閑良毋論原居築室可合宣薦之類爲數不多別軍官右列五十人將無以充額云部守兩薦出身塡差左列後以其餘數通融塡充以準左右列百人之制恐合權宜矣從之
정조 17년 · 강
命明禮門漢旅直所待改建時加造一間
정조 17년 · 목
訓鍊大將趙心泰啓言明禮門漢旅直所狹窄傾仄難以容接不可不改建改建時限一間加造之意請分付該曹從之
정조 17년 · 강
命草溪郡守尹昇東拿勘該道臣趙鎭宅推考
정조 17년 · 목
吏曹啓言觀此慶尙監司趙鎭宅狀啓則以爲草溪郡守尹昇東性本昏懦政多顚錯大小事務一委下屬以賑政言之請貸公貨錢二千餘兩以什二生殖每石三兩貿租一百三十九石樣報營而實則先除利六百七十九兩貿取鹽藿而以什五之利給債於民間請得還麰五百十六石零作錢一千二百三十八兩還爲立本於民間作租一千二百三十八石而一百三十九石則歸之於上項報營條一千石則充補於自備條餘數尙爲九十石至於還政則莫察倉色之分石致有窮民之呼冤分賑時簸除之空穀收聚作石還分於民間怨聲載路不可堪任之狀卽此可知請令該曹稟處云尹昇東之昏懦顚錯政委下屬已不堪於字牧之任又況公貨殖利麰還立本俱係不法而莫察糶弊致有民怨請爲先罷黜其罪狀令該府拿問重勘道啓中立本條區處之數當爲別白論列而元數一千二百三十八石未能査究致有數爻之相左請該道道臣推考從之
정조 17년 · 강
有政吏曹判書金思穆參議李勉兢兵曹判書鄭好仁進
정조 17년 · 목
以李鼎揆爲刑曹參判徐邁修爲同敦寧李文源爲判義禁權逴爲草溪郡守孫亮大司空鉉爲五衛將亮大鉉竝願納人也
정조 17년 · 강
罷大司諫徐有成司諫李東稷持平申漵職
정조 17년 · 강
京兆以癘疫別單啓
정조 17년 · 목
自今月二十一日至二十五日中部涉疑疾九名出幕郊外西部涉疑疾六十名內方痛三名向差十六名已差二十九名已差還入十二名出幕二十四處南部涉疑疾五百七十名內方痛九十一名向差一百八十八名已差九十四名已差還入一百九十五名死亡二名出幕八十八處北部涉疑疾二百十三名內方痛二十名向差二十四名已差三十三名已差還入一百三十三名死亡六名出幕二十三處西活人署涉疑疾二名內向差一名已差還入一名以上病人八百四十五名內方痛一百十四名向差二百二十九名已差一百五十六名已差還入三百三十八名死亡八名出幕一百三十五處
정조 17년 · 강
命秋展謁日子待下敎
정조 17년 · 목
禮曹啓言太廟景慕宮秋展謁吉日令日官推擇則二十日二十八日二十九日俱吉云以何日定行乎敎以日子待下敎爲之○敎曰秋展謁日子旣命待下敎出宮由敦化門還宮由弘化門以此分付又敎曰秋展謁時訓局步軍十五哨馬軍三哨爲先後廂禁軍三番隨駕禁衛營留陣
정조 17년 · 강
召見藥院提調及大臣備堂于誠正閣藥院提調洪檍副提調洪明浩領議政洪樂性左參贊鄭民始戶曹判書沈頤之刑曹判書趙宗鉉右參贊洪秀輔兵曹判書鄭好仁禮曹判書金尙集吏曹判書金思穆行副司直金持默李敬懋訓鍊都正趙心泰行副司直李漢豊行大司成沈煥之副司直尹行任
정조 17년 · 목
敎曰領相以內局日次問安簉朝昨日次對退行於今日○樂性曰臣之精力實無叨承重任之望前後陳懇亦已屢矣緣臣癏聵以致廟務積滯私心惶懍而其在公體亦極可悶特蒙體諒區區之望也予曰臥閤論道自有古例且卿元老也不以筋力爲責無復控辭克思坐鎭對揚之地樂性曰次對之每以稟事堂上替行實有所萬萬惶悚者矣予曰稟堂替行事體苟艱然左相病勢秋涼後似可漸差右相亦當出仕來頭則將無稟堂替行之弊矣樂性曰臣之所帶提擧之任亦皆重任有非如臣癏曠者所可一向虛縻者伏望特賜遞免焉予曰都相之任首大臣例皆兼管且卿精力優可爲之須勿過辭樂性曰次對有命而凡係民事無論大小自上隨卽判下雖於靜攝之際乙夜之中一念憧憧未嘗或忽目下果無廟謨之可合稟處者矣
정조 17년 · 강
命鍼醫皮載吉監牧官赴任前別付料
정조 17년 · 목
藥院都提調洪樂性啓言頃以鍼醫皮載吉加等論賞之意草記蒙允矣今番靜攝時載吉之著功奏效誠爲特異合施別般酬奬之典故敢達敎以陞敍樂性曰載吉旣帶監牧官雖不得循例付祿赴任尙遠其間在京時只令供仕不爲給祿殊非另加酬勞之意依議藥鍼醫兩廳別付料例限赴任前別付料事請分付該曹從之
정조 17년 · 강
命八月行展謁之例問于該曹更爲擇吉
정조 17년 · 목
藥院都提調洪樂性啓言宗廟景慕宮秋展謁日子有待下敎之命而七月只餘數三日況日熱尙如此此時動駕勞樣實有妨於靜攝餘調將之節若以八月擇吉行禮則恐合節宣之方敢達敎以秋展謁之行於八月問于該曹如有前例更爲擇吉
정조 17년 · 강
命月食回咨依例撰出下送于灣府
정조 17년 · 목
領議政洪樂性啓言月食已過禮部回咨依例撰出正書安寶後定禁軍騎撥下送于灣府使之傳給鳳城以爲傳致北京之地從之
정조 17년 · 강
命會寧開巿時所用營賑耳麥一千石以茂山所在常平穀充報吉州防營今秋習操依例設行
정조 17년 · 목
領議政洪樂性啓言咸鏡監司金華鎭狀啓收擧會寧府使趙㠎牒呈以爲開巿大國人牛馬料容入之數爲千餘石本府元會耳麥只爲二十石零該邑所在營賑耳麥移劃需用其代以茂山所在常平耳麥一千石還報事令廟堂稟旨分付矣開巿時牛馬料先爲移劃從後還報自是已行之例請依狀請許施從之樂性曰吉州防禦使金魯直狀啓以爲本營軍兵習操北兵使則三年一次本營則三年二次定式擧行矣今秋習操自臣營擧行事令廟堂稟旨分付矣春操取稟時本道秋操旣有直爲擧行之命防營習操亦當一體設行請以此分付從之
정조 17년 · 강
命防踏鎭牧場田畓依前收稅該牧官以錢代捧之弊各別禁斷本道監司新定節目勿施之意發關分付